ITD จ่อเซ็นสิทธิสัมปทานโครงการทวาย พื้นที่ 45 ตร.กม.ปลายเม.ย.-ต้นพ.ค.
ITD จ่อเซ็นสิทธิสัมปทานโครงการทวาย พื้นที่ 45 ตร.กม.ปลายเม.ย.-ต้นพ.ค.
8 เม.ย. 2558

นายเปรมชัย กรรณสูตร ประธานบริหาร บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD เปิดเผยว่า บริษัทสามารถเจรจาได้รับสิทธิในการพัฒนาโครงการท่าเรือน้ำลึกที่เมืองทวายรวมนิคมอุตสาหกรรม จากเดิมได้พื้นที่เริ่มแรก (Initial phase) จำนวน 27 ตร.กม. เพิ่มเป็น 45 ตร.กม. และคาดว่าจะลงนามในสัญญารับสิทธิในการพัฒนาโครงการดังกล่าวในปลายเดือนเม.ย. หรือต้นเดือน พ.ค.นี้
หลังจากเซ็นสัญญาแล้ว จะสามารถขายพื้นที่ในนิคมอุตสาหกรรม ซึ่งจะทำให้บริษัทเริ่มรับรู้รายได้ รวมทั้งจะมีก่อสร้างท่าเรือขนาดเล็ก ทำระบบน้ำ ระบบไฟฟ้า ระบบที่อยู่อาศัย(township)
ด้านนายชาติชาย ชุติมา รองประธานบริหารอาวุโส ฝ่ายการเงิน ITD กล่าวว่า เงินส่วนที่บริษัทลงทุนไปก่อนและบันทึกด้อยค่าไว้ในปี 57 จำนวน 6,031 ล้านบาทนั้นบริษัทคาดหวังว่าจะได้รับคืนหลังจากที่บริษัทเซ็นสัญญา